Yleisradion saamien tietojen mukaan Venäjän presidentti Vladimir Putin vierailee Savonlinnassa 27. heinäkuuta.

Savonlinnan oopperajuhlilla esiintyy silloin venäläinen Bolshoi-teatteri, joka esittää tuona päivänä Pjotr Tšaikovskin Jolanta-oopperan.

Putin on aiemmin ilmoittanut, että hän vierailee Suomessa juhlistamassa maan 100-vuotista itsenäisyyttä, mutta matkan ajankohtaa ja kohdetta ei ole kerrottu.

Edellisen kerran Putin vieraili Suomessa heinäkuun alussa viime vuonna, jolloin hän tapasi tasavallan presidentti Sauli Niinistön Naantalin Kultarannassa.